钦定古今图书集成/明伦汇编/闺媛典/第042卷 > 阴继善妻雷氏
## 钦定古今图书集成/明伦汇编/闺媛典/第042卷 > 阴继善妻雷氏

按《宁化县志》：“雷氏，诸生阴继善妻。崇祯甲戌间，汀州
有富人许某，败荡无检，挟出母而讼父，理官梏其父
而直子，责千金乃脱。又禁责诸生以索贿。值郡试，诸
生咸集，汹汹不平，为揭于学，使理官廉得数生，将甘
心焉。诸生各欲控白于大吏而无资，继善一旦携五
十金付，曰：‘以是为助’。诸生曰：‘君何其豫也’？继善曰：‘吾
甚愧吾妇。吾尝语妇故妇勃然曰：‘三纲绝矣。子则不
孝，吏则不忠，朋友无援则不义，乱亡直须时耳。虽有
粟，吾得而食诸？当亟解环瑱贻之，是环瑱所易也’。妇
言如是，吾是以滋愧耳’。”既而理官败，诸生无恙。雷氏
义烈之声，沸动胶序。

===王镜妻范氏===按《宁洋县志》：范氏，孝廉王镜妻。性端庄，不苟言动。鼎
革后，镜挈家避乱王城，感愤沧桑，竟饿死。与镜永诀
时，泣嘱曰：“‘倘辱题墓，得明孝廉妻’四字足矣。”